Krisis by polisie se 10111-sentrumsMiljoene inbellers beëindig oproepe na die polisie se 10111-sentrums voor dit beantwoord word. (Argieffoto: SA Polisie) Minder as die helfte van die personeel wat nodig is om die polisie se 10111-noodoproepsentrums doeltreffend te beman, is by dié sentrums ontplooi en miljoene oproepe na die sentrums word jaarliks afgesny. Bheki Cele, minister van polisie, het in antwoord op ŉ parlementêre vraag van die DA gesê altesame 4 061 van die ideale 10 032 personeellede is by die polisie se noodoproepsentrums in al nege provinsies ontplooi. Dit is 40,48% van die personeel wat werklik benodig word. “Dit is skokkende statistieke, gegrond op terugvoer vir die boekjare 2020-’21 en 2021-’22, asook sedert 1 April verlede jaar tot nou,” sê Andrew Whitfield, die DA se woordvoerder oor polisie. In 2020-’21 was net 41,63% van beskikbare poste by die sentrums gevul. In die 2021-’22-boekjaar het die syfer op 41,5% gestaan en sedert 1 April verlede jaar was 39,33% van poste by die polisie se noodoproepsentrums gevul. Die minister se antwoord wys dat 3 344 die ideale getal mense is wat by noodoproepsentrums ontplooi moet word (vir die 2020-’21-boekjaar). In werklikheid het dié syfer op 1 392 gestaan. Vir die 2021-’22-boekjaar het selfs minder mense – 1 354 – by die oproepsentrums gewerk. Vanaf 1 April verlede jaar het die syfer selfs verder teruggesak: tot 1 315 werkers terwyl die werklike behoefte steeds op 3 344 gestaan het. Wanneer daar na afgesnyde oproepe verwys word, behels dit oproepe wat laat vaar is; dus, inbellers wat self die oproep beëindig het voor dit na ŉ agent deurgeskakel is. In ander gevalle word oproepe binne 10 sekondes deur die inbeller beëindig, voor die oproep na ŉ agent deurgeskakel is. Sommige oproepe word ná 10 sekondes deur die inbeller beëindig indien dit nog nie na ŉ agent deurgeskakel is nie en sommige oproepe word deur inbellers beëindig nadat ŉ agent dit reeds beantwoord het. Die 10111-diens is vir enige noodgeval wat ŉ reaksie van die polisie vereis, maar meer as sewe miljoen van dié oproepe word beëindig. Whitfield sê die syfers wys dat die onderbemande sentrums nie die aantal oproepe – van Suid-Afrikaners wat deur misdadigers bedreig word – behoorlik kan hanteer nie. Whitfield sal nou aan die voorsitter van die portefeuljekomitee oor polisie skryf om te vra dat die nasionale polisiehoof binne 30 dae ŉ omvattende omkeerplan vir 10111-sentrums landwyd voorlê sodat dit in die parlement bespreek kan word. “Die 10111-nommer is vir sommige van ons mense die enigste hulpmiddel ter verdediging terwyl hulle steier weens die meedoënlose vlaag misdaad wat deur Suid-Afrika strek. “Ons kan nie toelaat dat Suid-Afrikaners aan die genade oorgelaat word en selfs meer weerloos is weens die onvermoë van die polisie om op noodgevalle te reageer nie,” sê Whitfield.